
СДРУЖЕНИЕ НА ОБЩОПРАКТИКУВАЩИТЕ ЛЕКАРИ - СОФИЯ ОБЛАСТ 

КЪМ НАЦИОНАЛНО СДРУЖЕНИЕ

НА ОБЩОПРАКТИКУВАЩИТЕ ЛЕКАРИ В БЪЛГАРИЯ 

Гр. Самоков, ул. Христо Йовевич № 2 

www.solso-bg.com 
УСТАВ НА СОЛСО
Приет на Учредителното събрание на СОЛСО на 17.11.2007 г., изменен и допълнен от ОС на СОЛСО на 11.06.2019 г., изменен и допълнен от ОС на СОЛСО на 16.09.2022 г., изменен от ОС на СОЛСО на 18.09.2026 г
I. ОБЩИ РАЗПОРЕДБИ

Чл. 1. 
(1) Този устав урежда устройството, организацията и дейността на СОЛСО
(2) „Сдружение на общопрактикуващите лекари - София област” е доброволно сдружение на общопрактикуващи лекари на тяснопрофесионален признак. СОЛСО е структурна единица на Националното сдружение на общопрактикуващите лекари в България (НСОПЛБ), съгласно чл. 1 ал. 4 и чл. 26 ал. 2 от Устава на НСОПЛБ.


(3) Сдружението е юридическо лице с нестопанска цел, което се определя като организация за осъществяване на дейност в частна полза. 

Чл. 2. 
Целите на Сдружението (СОЛСО) са:

1.  Защита на интересите на ОПЛ, отнасящи се до професионалната им дейност.

2.  Избор на делегати за Общото събрание на РК на БЛС и кандидати за: членове на изборните органи на РК на БЛСм делегати на Събора на БЛС; както и за участници в комисии, отнасящи се до дейността на ОПЛ.

3.  Представяне на проблемите, касаещи ОПЛ, пред УС на НСОПЛБ, РЗОК, РЦЗ, Общинска администрация, Общински съвет и други институции.

4.  Изготвяне на предложения за Националния рамков договор, които да се представят на НСОПЛБ, РК на БЛС и на делегатите на Събора на БЛС за НРД.

5.  Подпомагане на НСОПЛБ и БЛС при изготвянето на Правила за добра медицинска практика и остойностяването на лекарския труд. 

6.  Представяне на информация на медиите и институциите, която да обслужва интересите на членовете на Сдружението. 

7.  Разработване, организиране и провеждане на програми за поддържане и осъвременяване на квалификацията на ОПЛ, както и подпомагане на НСОПЛБ и БЛС в организацията на продължителната им квалификация. 

8.  Организиране на конференции, семинари, симпозиуми, лекции, а също срещи за дискутиране на проблеми, отнасящи се до професионалната дейност на ОПЛ 

9.  Осъществяване на решенията и задачите, които са поставени от ръководството на НСОПЛБ.

10.  Изготвяне на позиции, становища и декларации и организиране на законни протестни действия при необходимост.

11.  Участие в проекти, свързани с опазването здравето на населението, с медицински проучвания и дейности и осъществяване на контакти, както и взаимодействие със сродни чуждестранни и международни организации.
Чл. 3.
(1)  Дейността на Сдружението е насочена към обединяване на усилията на всички заинтересовани юридически и физически лица, държавни и общински органи и организации за постигане на целите по чл. 2 .


(2)  Сдружението може да извършва допълнителна стопанска дейност, ако същата е свързана с предмета на основната му дейност и приходите от тази допълнителна дейност се използват изцяло за постигане на целтите на Сдружението, като (но не само):
1.  Извършване  на рекламна дейност

2.  Извършване на издателска дейност

3.  Наемане на обекти за постигане на целите на Сдружението.
Чл. 4. 
Пълното наименование на Сдружението е „СДРУЖЕНИЕ НА ОБЩОПРАКТИКУВАЩИТЕ ЛЕКАРИ – СОФИЯ ОБЛАСТ”, а като абревиатура – СОЛСО. То се изписва на български език. 

Чл. 5.
Седалището на Сдружението е в гр. Самоков, а адресът на управление – гр. Самоков, ул. Христо Йовевич № 2
Чл. 6.
Сдружението се учредява за неограничен във времето срок.

II. СЪСТАВ, ОРГАНИ И УПРАВЛЕНИЕ

Чл. 7.
(1)  Членуването в Сдружението е доброволно и членовете могат да бъдат общопрактикуващи лекари, които приемат този устав. 
(2)  За приемане кандидатът подава заявление до Управителния съвет на Сдружението и НСОПЛБ, като заплаща встъпителен членски внос. Приемането се удостоверява с вписване в регистъра на членовете на СОЛСО. 


(3)     Актуалният регистър на СОЛСО се представя на УС на НСОПЛБ съгласно неговия Устав. 

Чл. 8. 
Членски права и задължения:

(1)      Всеки член има право:
1.  Да участва в управлението на Сдружението.

2.  Да бъде информиран за неговата дейност.

3.  Да ползва имуществото му и резултатите от дейността му по реда, предвиден в този Устав.

4. Да избира и да бъде избиран в ръководните органи на СОЛСО и за делегат за Общото събрание на НСОПЛБ
5. Да ползва информация във връзка с осъществяване на дейността като ОПЛ

6. Да участва в организираните мероприятия за продължаващо медицинско образование и обученията на СОЛСО

(2)   Всеки член е длъжен:
1.  Да работи активно за постигане на целите на Сдружението и издигане на обществения му авторитет.

2. Да спазва Устава на Сдружението и Устава на НСОПЛБ.

3. С поведението си да не накърнява доброто му име и да не го злепоставя пред обществото.

4. Да  заплаща редовно членския си внос. 

(3)  Членът не отговаря лично за задълженията на Сдружението. 

(4) Членските права и задължения се осъществяват лично.

(5)  Членските права и задължения са непрехвърлими и ненаследими.

(6)  Членството се прекатява:

5. По искане на члена на Сдружението, отправено с писмено заявление от него до УС.

6. Със смъртта на члена или поставянето му под запрещение

7. При отнемане на лекарски права– за периода на отнети права да изпълнява медицинска професия

8. При прекратяване на дейност като ОПЛ – считано от датата на прекратяване на дейността.

9. При прекратяване на Сдружението.

10. При незаплащане на дължимия членски внос за период равен или повече от 24 месеца  - по решение на УС на СОЛСО след писмено уведомяване на лекаря и незаплащане на дължимите членски вноски в срок 30 дни от получаването на уведомлението. В този случай членството може да бъде подновено не по-рано от 1 година след решението за прекратяване на членството въз основа на заявление. 
11. При изключване

а) Изключване се допуска при поведение от страна на члена на Сдружението, с което същият накърнява името и опорочава целите на Сдружението, неспазване на Устава на Сдружението.
б)  Решението за изключване се взема от УС на СОЛСО 

в)  за решението (включително мотивите)  се уведомяват писмено КК на СОЛСО и изключеният член.  
г) Решението за изключване може да се оспорва от изключения член на Сдружението пред Контролната комисия в 30-дневен срок от получаване на уведомлението по т. б) и по реда на АПК.

д) За окончателното решение по т. 7 се уведомява УС на НСОПЛБ. 

(7)  Определят се следните вноски за членовете на сдружението:

1. Встъпителна членска вноска – 2.50 Евро
2. Месечен членски внос – в размер на 2 евро, но не по-малко от сумите по чл. 15 от този Устав (месечните отчисления за членски внос към НСОПЛБ), увеличени с 1 Евро за СОЛСО като регионална организация на НСОПЛБ.Размерът на месечния членски внос може да бъде променян с решение на Общото събрание
Чл. 8а. Асоциирано членство в Сдружението

/1/ Асоцииран член на СОЛСО може да бъде всеки лекар, работещ ПИМП на територията на Република България и съгласен с Устава на СОЛСО

/2/  Асоциираното членство възниква въз основа на заявление за асоциирано членство в СОЛСО. 

/3/ Не се ограничава членството на асоциираните членове на СОЛСО в други организации, вкл. териториалните структури на НСОПЛБ.
/4/ Асоциираните членове имат следните права и задължения: 

1. Да бъдат информирани за дейността на Сдружението по информационните канали на СОЛСО

2. Да участват в мероприятията, организирани от СОЛСО, със статут на членове на СОЛСО

3. Да ползват административна, юридическа, застрахователна и друга защита със статут на членове на СОЛСО

4. Да заплащат годишен членски внос в размер по чл. 8 ал. 5 т. 2 до 31 март на текущата година

5. Асоциираните членове нямат право да участват в управлението на СОЛСО и във вземането на решения, свързани с дейността на СОЛСО.

6. Асоциираните членове на СОЛСО могат да участват в Общото събрание на СОЛСО без право на глас

/5/ Прекратяване на асоциираното членство

1. Асоциираното членство в СОЛСО се прекратява с решение на УС на СОЛСО, за което се уведомява асоциираният член на СОЛСО – в случаите, когато с действията си е накърнил името и е опорочил целите на Сдружението

2. Асоциираното членство в СОЛСО се прекратява автоматично  - при незаплащане на годишния членски внос до 31 март на текущата година

/6/ За асоциираните членове на СОЛСО не се правят отчисления към НСОПЛБ по чл. 15 от този Устав. 

Чл. 9.  
Органите на Сдружението са:

1. Общо събрание

2. Управителен съвет

3. Контролна комисия

4. Териториални секции

(1)  Общото събрание е върховен орган на Сдружението. Състои се от представители на всички членове, избрани на делегатски принцип 
3.  Делегатите се избират на квотен принцип -  1 делегат на 3 ОПЛ, членове на Сдружението от всяка териториална секция. Когато броят на членовете на териториалната секция не е кратен на 3, секцията има право на 1 допълнителен делегат, ако остатъкът е двама лекари. 
4. Заедно с редовните делегати се избират един или повече резервни делегати. 

5. При промяна на списъчния състав на териториалната секция  (намаляване или увеличаване на броя членуващи ОПЛ), се променя съответно и квотата за делегати, като се спазва последователността на избора в съответната териториална секция. 

6.  Делегатите се избират за неопределено време на събрания на териториален принцип, свикани от Координаторите на Сдружението, за което се съставя протокол. 
7. Изборът на делегати може да бъде осъществен по всяко време, за което се уведомява писмено УС.   
8. Всеки член на Сдружението може да участва като делегат в Общото събрание на СОЛСО, ако е избран за делегат, и да гласува. 
9. Всеки член на СОЛСО, който не е избран за делегат, може да участва в Общото събрание на СОЛСО и да участва в обсъжданията, без право на глас
(2) Общото събрание има следните правомощия:

1. Приема, изменя и допълва Устава.

2. Приема други вътрешни актове.

3. Избира и освобождава членове на УС.

4. Избира Председател, Заместник-председател, Секретар и членове на УС.

5. Избира и освобождава членове на КК.

6. Взема решение за участие в други организации.

7. Взема решение за преобразуване или прекратяване на Сдружението.

8. Приема основните насоки и програмата за дейността на Сдружението.

9. Приема бюджета на Сдружението.

10. Определя размера и дължимостта на членския внос.

11. Приема отчета за дейността на Управителния съвет.

12. Взема решение за откриване на съдебни дела от името на СОЛСО.

13. Взема решение за разпореждане с недвижимо имущество, собственост на Сдружението.

14. Взема и други решения във връзка с дейността на Сдружението.

Правата по ал. 2 т. 1, 3, 5, 7, 10 не могат да се възлагат на други органи на Сдружението. 

(3)  Свикване на Общото събрание:

1. Общото събрание се свиква от УС по негова инициатива или по писмено искане, подписано от 1/3 от членовете на Сдружението. Ако в последния случай УС в срок от един месец не отправи покана за свикване на Общото събрание, то се свиква от съда по седалището на Сдружението по писмено искане на заинтересованите членове или натоварено от тях лице.

2. Поканата трябва да съдържа дневния ред, датата, часа и мястото за провеждането на Общото събрание, и по чия инициатива то се свиква.

3. Поканата с дневния ред се свежда до знанието на членовете на сдружението най-малко 30 дни преди насрочената дата по един или повече от следните начини: 
а)  като се поставя на мястото за обявления в сградата на РК на БЛС – София-област,

б)  като се постави  в офиса на Сдружението

в) чрез секционните координатори, които предават информацията на своите колеги от териториалната секция 
г) по електронен път – чрез изпращане на съобщения по електронните пощи и публикуване на сайта на СОЛСО.

(4) Общото събрание е редовно, ако на същото са представени повече от половината делегати, избрани от членовете на Сдружението лично. При липса на кворум провеждането на събранието се отлага с един час за същата дата, на същото място и при същия дневен ред и се счита за редовно, независимо от това колко членове са се явили и са присъствали.

(5) Общото събрание може да направи промени в дневния ред, предложен от УС. Всички предложения за промени в дневния ред се гласуват. 

(6) Вземане на решения:

1. Вземането на решения става с явно гласуване, като всеки делегат на Сдружението има право на един глас. Броят на редовно избраните делегати и необходимия брой гласове за вземане на решения по т. 4 се уточнява от Председателя на Мандатната комисия след приключване на регистрацията на делегатите
2. Гласуването е лично.

3. Член на Сдружението няма право да гласува при решаване от Общото събрание на въпроси, отнасящи се до:

а)  Него самия, негов съпруг/а/ или роднини по права линия /без ограничения/, до роднини по съребрена линия /до трета степен включително/ или до роднини по сватовство /до втора степен включително/;

б) Юридически лица, в които той е управител или в които може да наложи или препятства вземането на решения.

4. Мнозинство 

а) Вземането на решения на Общото събрание става с обикновено мнозинство от присъстващите, които не могат да бъдат по-малко от 50 % от регистрираните делегати с право на глас, с изключение на тези по чл. 9 ал. 2 т. 1 и т. 7 от този Устав, за които е необходимо мнозинство от 2/3 от присъстващите на събранието, които не могат да бъдат по-малко от 50 % от рергистрираните делегати с право на глас. 

б) Не могат да се вземат решения по въпроси, които не са били включени в дневния ред. 

5. Решенията на Общото събрание са задължителни за другите органи на Сдружението и подлежат на съдебен контрол относно тяхната законосъобразност и съответствие с Устава. Те могат да бъдат оспорвани пред Общото събрание по искане на заинтересованите членове на Сдружението или на негов орган, отправено в едномесечен срок от узнаването им, но не по-късно от една година от датата на вземането на решението. 

(7)  Управителният съвет (УС) е управителният орган на Сдружението.

1. УС се състои от пет лица – членове на Сдружението, в състав: Председател, Заместник-председател, Секретар и двама членове, които се избират от Общото събрание
2. Председателят на Управителния съвет е и Председател на Сдружението.

3. Управителният съвет се избира за срок от четири години.

4. Председателят  на УС:

a) Организира и ръководи работата на УС и го представлява
б) Организира и координира оперативната дейност на заместник-председателя, секретаря и членовете на УС
в) Свиква и ръководи заседанията на УС, включително дистанционни ;

г) Сключва и прекратява договори от името на Сдружението с административен персонал, експерти и юристи след обсъждане в УС
д) Организира информирането на членовете на УС за текущите събития
е) Ръководи Общото събрание на Сдружението;

ж) Изготвя отчетен доклад за работата на Сдружението и на УС, за проблемите, постигнатите успехи, приходите и изразходването на набраните средства и след съгласуването му с УС го представя пред всяко редовно Общо събрание;

з) Подготвя проект за бюджет  и след одобряването му от УС го представя за гласуване от Общото събрание;

и) Подготвя сам или в екип проекти за решения и становища във връзка с актуални проблеми, както и писма, запитвания и пр. и ги представя на УС за обсъждане и решение;
й) Участва в заседанията на НС на НСОПЛБ, както и следи и свежда до знанието на членовете информацията от на УС на НСОПЛБ, следи за цялостната му дейност, поставените проблеми, взетите решения и декларации, организира изпълнението на решенията .

к) Представя позицията на СОЛСО пред институциите и медиите, 

л) Управлява банковата сметка на СОЛСО, 

м) Съхранява изходящата и входящата поща на СОЛСО

н) Съхранява печата на СОЛСО
5.  Заместник-председателят:

а) Подпомага дейността на Председателя и го замества в негово отсъствие, когато може да поеме всички изброени негови задължения. 

б) Съвместно с Председателя организира и координира контактите със съществуващи организации на лекари, фармацевти и други, свързани с медицинската дейност  – НСОПЛБ, БЛС, БФС и др. 

в) Съвместно с Председателя организира дейността на другите членове на УС и следи за изпълнение от на възложените им задачи.

г) Поддържа оперативен контакт с координаторите на териториалните секции по места

6. Секретарят:

а)   Организира заедно с Председателя провеждането на Общото събрание, 

б) Съвместно с Председателя и Заместник-Председателя организира осъществяването на други мероприятия и задачи по решение на УС;

в)  Съхранява документацията на Сдружението 

г)   информира регулярно членовете на УС на заседанията му за набирането и изразходването на набраните средства;

д)  организира информирането на членовете на СОЛСО по актуални теми и за дейността на УС на СОЛСО, 

е) координира дейностите по събиране на членски внос, изготвянето и съхраняването  на документацията за приходите и разходите на СОЛСО, поддържането на актуалния регистър на редовните членове на СОЛСО.

ж) осигурява документирането на заседанията на УС (вкл. дистанционните) и общите събрания на СОЛСО, изготвя протоколи за проведените обсъждания и взетите решения и координира публикуването им на сайта на СОЛСО и в социалните мрежи.
7. Правомощия на УС:

А. Осигурява изпълнението на решенията на Общото събрание

Б. Разпорежда се с имуществото на Сдружението, при спазване на изискванията на закона и по този Устав;

В. Наема външни експерти, юристи и счетоводител 

Г. Определя лицата, които могат да бъдат командировани и могат да представят интересите на Сдружението на срещите на НСОПЛБ и на други форуми, свързани с дейността на семейните лекари;

Д. Организира състава на делегатите за Общото събрание на НСОПЛБ, съгласно ред, указан в неговия Устав;

Е. Свежда до знанието на членовете на СОЛСО информация за решенията от заседанията на УС и НС на НСОПЛБ и следи за цялостната му дейност, поставените проблеми, декларации, организира изпълнението на решенията;

Ж. Приема нови членове, взема решение за приемане на почетни членове;

З. Взема решения по чл. 8 ал. 6 т. 7 от този Устав 
И. Определя реда и организира дейността на Сдружението и носи отговорност за това;
Й. Свиква Общото събрание и определя дневния му ред;

К. Взема решения за избор на ликвидатор и по всички други въпроси, за които в Устава или закона не е предвидено от компетентността на кой орган са.

8. Решенията си УС взема с явно гласуване на заседания.

А. Заседанията на УС се свикват и ръководят от Председателя, а когато той отсъства – от Заместник-председателя;

Б. Заседанията са редовни, когато на тях присъстват повече от половината от членовете на УС. За присъстващо се счита и лице, с което има двустранна телефонна или друга връзка, гарантираща установяване на самоличността му и позволяваща участие в обсъждането и вземането на решения. Допуска се и свикване на неприсъствен УС, при който членовете на УС участват посредством електронна поща или телефонна връзка. 

В. Свикването на заседанието се извършва от Председателя по негова инициатива или по писмено искане на най-малко двама от членовете на УС. В последния случай, ако Председателят не свика в 7-дневен срок от получаването на искането заседание, то може да се свика от всеки един от заинтересованите членове. 

Г. За провежданите заседания се съставя протокол, в който се отбелязва датата, мястото, колко членове на УС са присъствали, кой го е ръководил, обсъжданите въпроси, взетите решения и с какво мнозинство са взети. Протоколът се подписва Секретаря и/или от Председателстващия заседанието.  

Д. При неприсъствено заседание се изготвя протокол, в който се вписват най-малко: участвалите в заседанието членове на УС и начина, по който е участвал всеки от тях; обсъжданите теми; взетите решения и гласуванията за всяко решение.  
Е. Решенията на УС се вземат с обикновено мнозинство от всички членове на Управителния съвет, с изключение на това по чл. 9 ал. 6 т. 4, К. за определяне на ликвидатор при прекратяване на Сдружението, което се взема с абсолютно мнозинство от всички членове. 

(8)  Контролната комисия (КК): 

1. Се състои от три лица , избрани от Общото събрание;

2. Се избира за срок от четири години;

3. На първото си заседание след избора избира помежду си Председател на КК;

4. Заседанията на КК са закрити. 

5. КК заседава в пълен състав. При невъзможност за присъствие на заседанието на член на КК се осигурява дистанционна непрекъсната връзка с него чрез електронна или телефонна комуникация. 

6. Следи за правилното набиране и разходване на бюджета на Сдружението, както и за съответствието на действията на УС със законите на РБългария,  решенията на Общото събрание и Устава;

7. Може да обяви за несъстоятелно решението на УС на СОЛСО по чл. 8 ал. 6 т. 7 от Устава

8. Председателят на КК представя доклад пред Общото събрание.

9. Контролната комисия може да отмени решения на УС, които противоречат на закона, Устава или други вътрешни актове, регламентиращи дейността на Сдружението. 
10. КК се произнася при оспорване на решения на УС на СОЛСО по чл. 8 ал. 6 т. 7 (изключване на член) от Устава в 30-дневен срок. За решението на КК се уведомяват писмено УС на СОЛСО и  оспорващият ОПЛ. 

11. Решенията на КК са задължителни за УС на СОЛСО

(9)  Мандатната комисия (МК) се избира от УС за всяко Общо събрание,  осъществява регистрацията на участниците в Общото събрание и следи за кворума.

1. Състои се от трима души – Председател и двама членове.

2. Членовете на комисията регистрират участниците в Общото събрание и по време на заседанието изпълняват функции на преброители.

3. Председателят на МК докладва кворума и необходимия минимален  брой гласове за вземане на решения
(10) Териториални секции – състоят се от най-малко от 4 общопрактикуващи лекари с близко разположени практики. Всяка териториална секция избира координатор.  Координаторите предават актуална информация между УС и членовете на своята секция. Изборът им може да бъде осъществен по всяко време, за което се уведомява писмено УС. 

III. ИМУЩЕСТВО

Чл. 10. Сдружението има имущество, което служи за постигане на целите му.

Чл. 11. Имуществото на Сдружението се състои от пари, ценни книги, движими и недвижими вещи, права върху тях, включително и ограничени такива.

Чл. 12. Сдружението набира необходимите за постигане на целите средства и придобива имущество чрез членски внос, такси за участие в мероприятия, дарения, доброволни вноски и спонсорство, извършване на допълнителна стопанска дейност съгласно чл. 2 ал. 2 от този Устав, организиране на благотворителни мероприятия, наеми, лихви по депозити,  публикуване на платена реклама на сайта на сдружението, електронните страници и други.
Чл. 13. Сдружението открива своя собствена банкова сметка, с която оперира Председателят на Сдружението. 

Чл. 14. Сдружението като Юридическо лице с нестопанска цел (ЮЛНЦ) за осъществяване на дейност в частна полза може безвъзмездно да разходва имущество и да осъществява дейност, насочена за постигане на целите на Сдружението. 

Чл. 15. Сдружението превежда членски внос на НСОПЛБ в размер и на периоди, определени от Общото събрание на НСОПЛБ и Устава на НСОПЛБ.
Чл. 16.
(1)  Разпределянето на останалото след удовлетворяването на кредиторите имущество се решава съгласно Устава или по решение на Общото събрание на СОЛСО. Ако решение не е било взето до прекратяването на Сдружението, то се взема от ликвидатора.


(2)      Ако не съществуват лица по ал. 1 имуществото се разпределя между членовете на Сдружението.


(3)     Имуществото по предходните алинеи не може да се разпределя, продава или по какъвто и да било начин да се прехвърля на ликвидатор, назначен извън кръга на лицата по ал. 2, с изключение на дължимото им възнаграждение.


(4)   Лицата, придобили имущество в резултат на извършената ликвидация, отговарят за задълженията на прекратеното ЮЛНЦ до размера на придобитото.


(5)    При прекратяване на членството никой от членовете на Сдружението няма право да иска обратно направените от него имуществени вноски.
IV. ЗАДЪЛЖЕНИЕ ЗА ВОДЕНЕ НА ДОКУМЕНТАЦИЯ

Чл. 17. СОЛСО съхранява протоколите от заседанията на колективните си органи. Ръководещият заседанието на колективния орган и лицето, изготвило протокола, удостоверяват и отговарят за верността на съдържанието му.

Чл. 18. СОЛСО изготвя доклад за дейността си преди всяко Общо събрание, който трябва да съдържа данни относно:

1. Осъществените дейности, изразходваните средства, връзката им с целите и програмите на организацията и постигнатите резултати;

2. Размера на безвъзмездно полученото имущество и приходите от другите дейности за набиране на средства;

3. Финансовия резултат.

Чл. 18а.  СОЛСО поддържа: 

1. Електронен регистър на членовете си и получените от тях парични средства;

2. Данни за спонсорите съгласно Закона за мерките срещу изпирането на пари.

V. ПРЕОБРАЗУВАНЕ И ПРЕКРАТЯВАНЕ

Чл. 19. Сдружението се прекратява:

1. С решение на Общото събрание;

2. С решение на Окръжния съд по седалището му, когато са налице основанията на чл. 13 т. 3б. Б. „а”, „б” и „в” от ЗЮЛНЦ по искане на всеки заинтересован или по искане на прокурора, като в този случай ликвидаторът се назначава от съда и прекратяването се вписва служебно;

3. При прекратяване на Сдружението се извършва ликвидация от УС или от определено единодушно от него лице. Ако ликвидатор не бъде определен, както и при хипотезата на ал. 1 (прекратяване по решение на Общото събрание), той се определя от Окръжния съд по седалището на Сдружението;

4. Относно неплатежоспособността, несъстоятелността, редът за ликвидацията и правомощията на ликвидатора се прилагат съответните разпоредби на ЗЮЛНЦ и Търговския закон.

5. След разпределяне на имуществото ликвидаторът е длъжен да поиска от Окръжния съд по седалището на Сдружението заличаването му от съдебния регистър.

VI. ДРУГИ РАЗПОРЕДБИ

Чл. 20. Всяко писмено изявление от името на Сдружението трябва да съдържа пълното му наименование, изписано съгласно чл. 4 от Устава, както и данни за контакти.

Чл. 21. Сдружението има свой печат и може да патентова запазен знак или надпис съгласно Закона за марките и географските означения.

Чл. 22. Сдружението може да издава свой печатен и/или електронен орган, да бъде представено в социалните мрежи, да изготвя рекламни материали с лого и надписи и др. 

Чл. 23. По съдебни спорове, по които страни са Сдружението и УС или членовете на УС, същото може да се представлява и от едно или няколко лица, избрани от Общото събрание. 

Настоящият Устав беше приет на 17.11.2008 г. от участвалите на Общото събрание на „Сдружение на общопрактикуващите лекари – София област”, изменен и допълнен на Общото събрание на СОЛСО на 11.06.2019 г. , изменен и допълнен на Общото събрание на СОЛСО на 16.09.2022 г.за което бяха съставени съответните протоколи. Промените са внесени за регистрация в Агенцията по вписванията. 
ПРЕДСЕДАТЕЛ НА УС НА СОЛСО:................................................................................

(Виктория Чобанова – подпис и печат)
